নিওম
নিওম (স্টাইল করা NEOM ; আরবি: نيوم নিওম, Hejazi pronunciation: [nɪˈjo̞ːm] ) উত্তর-পশ্চিম সৌদি আরবের তাবুক প্রদেশের একটি পরিকল্পিত পৌর এলাকা । এটি আধুনিক প্রযুক্তি সম্পন্ন স্মার্ট সিটি হিসাবে অন্তর্ভুক্ত করার এবং একটি রোবট চালিত পর্যটন কেন্দ্র হিসাবে তৈরী করার পরিকল্পনা করা হয়েছে। শহরটি লোহিত সাগরের উত্তরে ও মিশরের পূর্বে এবং জর্ডানের দক্ষিণে তিরান প্রণালী জুড়ে অবস্থিত। ২৬,৫০০ কিমি২ (১০,২০০ মা২) এলাকাটি লোহিত সাগরের উপকূল বরাবর ৪৬০ কিলোমিটার এলাকা জুড়ে বিস্তৃত থাকবে। সৌদি আরব ২০২৫ সালের মধ্যে নিওমের প্রথম পর্যায়ের কাজ সম্পূর্ণ করার লক্ষ্য নিয়েছে। প্রকল্পটির আনুমানিক ব্যয় $৫০ হাজার কোটি ধরা হয়েছে। ২৯ জানুয়ারী ২০১৯ সালে সৌদি আরব ঘোষণা করেছে যে, তারা $৫০ হাজার কোটি ডলার ব্যয়ে নিওম নামে একটি প্রতিষ্ঠান তৈরী করবে। এই প্রতিষ্ঠানের লক্ষ্য হবে, সৌদি সরকারের পাবলিক ইনভেস্টমেন্ট ফান্ড ও সরকারি সম্পদ তহবিলের সম্পূর্ণ মালিকানায় নিওমের অর্থনৈতিক অঞ্চলের উন্নয়ন করা। প্রকল্পটি সম্পূর্ণরূপে নবায়নযোগ্য শক্তির উৎস দ্বারা পরিচালিত হওয়ার পরিকল্পনা করা হয়েছে৷ নাদমি আল-নাসর নিওম জয়েন্ট-স্টক কোম্পানির প্রধান নির্বাহী কর্মকর্তা।